b'\n_START_ARTICLE_\nCarl-Johan Boman\n_START_PARAGRAPH_\nCarl-Johan Boman (11. marraskuuta 1883 Turku \xe2\x80\x93 13. toukokuuta 1969 Helsinki) oli suomalainen huonekalutehtailija ja yksi Suomen ensimm\xc3\xa4isist\xc3\xa4 sisustusarkkitehdeista._NEWLINE_Carl-Johan Boman opiskeli sisustusarkkitehtuuria Berliinin kuninkaallisessa taideteollisuusopistossa  ja toimi sitten vuodesta 1906 is\xc3\xa4ns\xc3\xa4, puusepp\xc3\xa4mestari ja tehtailija Nikolai Bomanin (1845\xe2\x80\x931924) perustaman Bomanin huonekalutehtaan palveluksessa, ensin taiteellisena johtajana ja vuodesta 1919 toimitusjohtajana._NEWLINE_Vuonna 1871 Turkuun perustettu N. Bomanin H\xc3\xb6yrypuusep\xc3\xa4ntehdas oli 1800-ja 1900-lukujen vaihteen johtava laatuhuonekalujen valmistaja Suomessa. Yritys oli suosittu yl\xc3\xa4luokan ja porvariston kotien sisustaja Suomessa ja my\xc3\xb6s Ven\xc3\xa4j\xc3\xa4ll\xc3\xa4 erityisesti 1910-luvulla._NEWLINE_Carl-Johanin is\xc3\xa4n Nikolai Bomanin kuoltua poika pyrki uudistamaan tehtaan tuotevalikoimaa kertaustyylisist\xc3\xa4 porvarishuonekaluista kohti funktionalismia. Vuonna 1927 nimell\xc3\xa4 Oy N. Boman Ab tunnetulle yritykselle my\xc3\xb6nnettiin Ruotsin kuninkaallisen hovihankkijan arvonimi. Bomanin huonekalut saivat palkintoja kansainv\xc3\xa4lisiss\xc3\xa4 n\xc3\xa4yttelyiss\xc3\xa4 jo 1800-luvulta alkaen, ja viel\xc3\xa4 1950-luvulla ne osallistuivat Milanon triennaaliin 1951 ja 1954 sek\xc3\xa4 skandinaavisen taideteollisuuden Pohjois-Amerikan n\xc3\xa4yttelykiertueeseen Design in Scandinavia 1954\xe2\x80\x931957._NEWLINE_My\xc3\xb6s Carl-Johan Bomanin veljet ty\xc3\xb6skenteliv\xc3\xa4t perheyrityksen johdossa: Frithjof (1878\xe2\x80\x931924), Sigurd (1879\xe2\x80\x931929) ja Carl-Johanin tavoin Berliiniss\xc3\xa4 huonekalualaa opiskellut Paul Boman (1885\xe2\x80\x931952), jonka 1936 perustama oma yritys Oy Paul Boman Ab toimi Kuopiossa ja Helsingiss\xc3\xa4._NEWLINE_Carl-Johan Boman muutti perheineen Turusta Helsinkiin vuonna 1937, mutta jatkoi edelleen Turun tehtaan toimitusjohtajana. H\xc3\xa4n suunnitteli huonekaluja ja sisustuksia Helsingin Kalevankatu 4:ss\xc3\xa4 sijainneesta n\xc3\xa4yttelytilasta k\xc3\xa4sin. T\xc3\xa4ss\xc3\xa4 vaiheessa yrityksen nimi oli Oy Boman Ab._NEWLINE_Vuonna 1955 yrityksen omistajaksi tuli W\xc3\xa4rtsil\xc3\xa4 ja se erikoistui laivasisustuksiin. Sotakorvausalusten rakentamista varten W\xc3\xa4rtsil\xc3\xa4 oli tuolloin jo pitk\xc3\xa4\xc3\xa4n houkutellut Bomanin taitavia ty\xc3\xb6ntekij\xc3\xb6it\xc3\xa4 siirtym\xc3\xa4\xc3\xa4n palvelukseensa. Yritys poistettiin kaupparekisterist\xc3\xa4 1967 sen fuusioiduttua emoyhti\xc3\xb6\xc3\xb6n.'